b"\n_START_ARTICLE_\nBTR-40\n_START_SECTION_\nIstorija\n_START_PARAGRAPH_\nPrie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 ir jo metu TSRS negamino joki\xc5\xb3 \xc5\xa1arvuot\xc5\xb3j\xc5\xb3 transporteri\xc5\xb3. Karo metu buvo suprasta, kad transporteriai labai svarb\xc5\xabs, bet transporteri\xc5\xb3 vis tiek negamino, nes pramon\xc4\x97 buvo apkrauta tank\xc5\xb3 ir artilerijos savaeigi\xc5\xb3 gamyba._NEWLINE_Karo metu naudojo i\xc5\xa1 s\xc4\x85junginink\xc5\xb3 nuomotus (angl. lend-lease) \xc5\xa1arvuotuosius transporterius, nors j\xc5\xb3 nepakako, ir trof\xc4\x97jinius vokie\xc4\x8di\xc5\xb3 transporterius. Stingant \xc5\xa1ios technikos karo metu Raudonoji armija naudojo tankinius desantus (ant tank\xc5\xb3 sulaipintus automatininkus), ta\xc4\x8diau tankini\xc5\xb3 desantinink\xc5\xb3 daug \xc5\xbe\xc5\xabdavo, kadangi nuo ugnies juos gyn\xc4\x97 tik tanko bok\xc5\xa1telis._NEWLINE_Pasibaigus Antrajam pasauliniam karui \xc5\xa1arvuot\xc5\xb3j\xc5\xb3 transporteri\xc5\xb3 suk\xc5\xabrimas ir apginklavimas jais buvo pripa\xc5\xbeinti pirmaeiliais u\xc5\xbedaviniais. Buvo numatyta, kad tai bus masin\xc4\x97s gamybos ma\xc5\xa1inos, tod\xc4\x97l transporteriai tur\xc4\x97jo b\xc5\xabti paprastos ir pigios ratin\xc4\x97s ma\xc5\xa1inos, gaminamo i\xc5\xa1 serijini\xc5\xb3 sunkve\xc5\xbeimi\xc5\xb3 detali\xc5\xb3 ir agregat\xc5\xb3._NEWLINE_Pirmojo tarybinio ratinio \xc5\xa1arvuotojo transporterio (projektas pavadintas \xe2\x80\x9eobjektu 141\xe2\x80\x9c) buvo prad\xc4\x97tas Gorkio automobili\xc5\xb3 gamyklos konstruktori\xc5\xb3 biure 1947\xc2\xa0m. pagal sunkve\xc5\xbeim\xc4\xaf GAZ-63 (formul\xc4\x97 4\xc3\x974), imto seriji\xc5\xa1kai gaminti 1947\xc2\xa0m. Konstravimui vadovavo konstruktorius V. Rubcovas (\xd0\x92.\xd0\x9a. \xd0\xa0\xd1\x83\xd0\xb1\xd1\x86\xd0\xbe\xd0\xb2)._NEWLINE_Ginkluot\xc4\x97n priimtas 1950\xc2\xa0m., gamintas toje pa\xc4\x8dioje GAZ gamykloje ma\xc5\xbedaug iki 1960\xc2\xa0m.\n_START_SECTION_\nKonstrukcija\n_START_PARAGRAPH_\nBTR-40 yra dvia\xc5\xa1is, su visais varan\xc4\x8diais ratais. Korpusas ne\xc5\xa1antis d\xc4\x97\xc5\xbei\xc5\xa1kas, i\xc5\xa1 vir\xc5\xa1aus atviras, suvirintas i\xc5\xa1 6-8\xc2\xa0mm \xc5\xa1arvinio plieno lak\xc5\xa1t\xc5\xb3. Galin\xc4\x97je sienel\xc4\x97s\xc2\xa0\xe2\x80\x93 dviv\xc4\x97r\xc4\x97s durys desantui, \xc5\xa1onuose\xc2\xa0\xe2\x80\x93 atver\xc4\x8diamos durel\xc4\x97s \xc4\xafgulai. Pirmieji variantai tur\xc4\x97jo briaunotus bortus, kurie v\xc4\x97liau buvo pakeisti paprastais sta\xc4\x8diais._NEWLINE_Bortuose\xc2\xa0\xe2\x80\x93 keturios ambraz\xc5\xabros \xc5\xa1audyti automatais AK-47 ir karabinais SKS._NEWLINE_Priekyje\xc2\xa0\xe2\x80\x93 karbiuratorinis 6 cilindr\xc5\xb3 keturtaktis vidaus degimo variklis GAZ-40 (tai 48 AG forsuotas GAZ-63 variklis). Bak\xc5\xb3 talpa\xc2\xa0\xe2\x80\x93 122 l benzino._NEWLINE_Priekyje \xc4\xafrengta ir iki 4500\xc2\xa0kg paj\xc4\x97gumo gerv\xc4\x97, perimant\xc4\xaf gali\xc4\x85 i\xc5\xa1 pavar\xc5\xb3 d\xc4\x97\xc5\xbe\xc4\x97s._NEWLINE_Radijo \xc4\xafranga\xc2\xa0\xe2\x80\x93 radiostotis 10-RT-12 (rus. 10-\xd0\xa0\xd0\xa2-12).\n_START_SECTION_\nGinkluot\xc4\x97\n_START_PARAGRAPH_\n1948\xc2\xa0m. pagamintas antras variantas buvo ginkluotas 14,5\xc2\xa0mm KPV kulkosvaid\xc5\xbeiu, kuris buvo sumontuotas ma\xc5\xbeame i\xc5\xa1 vir\xc5\xa1aus atvirame bok\xc5\xa1telyje korpuso centre._NEWLINE_V\xc4\x97lesni serijiniai BTR-40 buvo ginkluoti 7,62\xc2\xa0mm kulkosvaid\xc5\xbeiu SGMT (\xc5\xa1audmen\xc5\xb3 komplektas\xc2\xa0\xe2\x80\x93 1250 \xc5\xa1ovini\xc5\xb3).\n_START_SECTION_\nNaudojimas\n_START_PARAGRAPH_\nBTR-40 gamino dideliais kiekiais, jis daug met\xc5\xb3 su sunkesniu BTR-152 buvo vienu pagrindini\xc5\xb3 TSRS (o ir daugelio kit\xc5\xb3 \xc5\xa1ali\xc5\xb3) kariuomen\xc4\x97s \xc5\xa1arvuotuoju transporteriu._NEWLINE_Kovin\xc4\x97se s\xc4\x85lygose TSRS BTR-40 panaudojo 1956\xc2\xa0m. Vengrijoje ir 1968\xc2\xa0m. \xc4\x8cekoslovakijoje. Kit\xc5\xb3 \xc5\xa1ali\xc5\xb3 kariuomen\xc4\x97s j\xc4\xaf naudojo daugelyje konflikt\xc5\xb3 Artimuosiuose Rytuose, Pietry\xc4\x8di\xc5\xb3 Azijoje, Afrikoje._NEWLINE_TSRS ginkluot\xc4\x97je buvo nuo 1950\xc2\xa0m. iki TSRS subyr\xc4\x97jimo. Tarybinei Armijai ginkluojantis modernesniais \xc5\xa1arvuotaisiais transporteriais, BTR-40 perduodavo i\xc5\xa1 moto\xc5\xa1auli\xc5\xb3 dalini\xc5\xb3 kitiems daliniams naudoti kaip pagalbines ma\xc5\xa1inas. Vidin\xc4\x97s TSRS karin\xc4\x97s apygardos gana pla\xc4\x8diai naudojo \xc5\xa1ias ma\xc5\xa1inas ma\xc5\xbedaug iki 1970\xc2\xa0m._NEWLINE_Oficialiai \xc5\xa1ios ma\xc5\xa1inos i\xc5\xa1imtos i\xc5\xa1 Rusijos kariuomen\xc4\x97s ginkluot\xc4\x97s 1993\xc2\xa0m.\n_START_SECTION_\nBTR-40\xc5\xbdD (\xd0\x91\xd0\xa2\xd0\xa0-40\xd0\x96\xd0\x94)\n_START_PARAGRAPH_\nTai gele\xc5\xbeinkelinis variantas (\xd0\x96\xd0\x94 yra rus. \xd0\xb6\xd0\xb5\xd0\xbb\xd0\xb5\xd0\xb7\xd0\xbd\xd0\xbe\xd0\xb4\xd0\xbe\xd1\x80\xd0\xbe\xd0\xb6\xd0\xbd\xd1\x8b\xd0\xb9 'gele\xc5\xbeinkelio' santrumpa). Buvo sukurtas XX a. 7-ojo de\xc5\xa1imtme\xc4\x8dio pabaigoje pablog\xc4\x97jus TSRS-Kinijos santykiams. Pasienyje su Kinija buvo sukurta karin\xc4\x97 infrastrukt\xc5\xabra, kurios dalimi tapo \xc5\xa1arvuotieji traukiniai. Buvo sugalvota, kad \xc5\xa1arvuotiesiems traukiniams paremti reikia \xc5\xa1arvuoto automobilio, kuris gali va\xc5\xbein\xc4\x97ti tiek keliais, tiek b\xc4\x97giais._NEWLINE_1969\xc2\xa0m. buvo sukurtas ir i\xc5\xa1bandytas modelis BTR-40\xc5\xbdD. Jis tur\xc4\x97jo papildomus amortizuotus plieninius ratus su vidin\xc4\x97mis rebordomis, kuriuos buvo galima nuleisti (jie buvo \xc4\xaftaisyti ant atlenkiam\xc5\xb3 \xc5\xbeemyn stryp\xc5\xb3) ir jie tapdavo atraminiais transporterio ratais (o varydavo ir toliau pagrindiniai ratai). Va\xc5\xbeiuokl\xc4\x97s pakeitimui reik\xc4\x97jo dviej\xc5\xb3 \xc5\xbemoni\xc5\xb3 ir iki 10 min. laiko._NEWLINE_\xc4\xae \xc5\xa1\xc4\xaf model\xc4\xaf perdar\xc4\x97 nedidel\xc4\xaf kiek\xc4\xaf serijini\xc5\xb3 BTR-40 ir BTR-40A. Keletas j\xc5\xb3 dar 1997\xc2\xa0m. buvo naudojami Rusijos U\xc5\xbebaikal\xc4\x97s karin\xc4\x97je apygardoje.\n_START_SECTION_\nBTR-40RCh (\xd0\x91\xd0\xa2\xd0\xa0-40\xd0\xa0\xd0\xa5)\n_START_PARAGRAPH_\nTai BTR-40 variantas radiacinei ir cheminei \xc5\xbevalgybai atlikti, kam \xc5\xa1arvuotyje buvo \xc4\xafrengta atitinkama \xc4\xafranga."